ddrg/super_eurlex huggingface dataset:
2.1

Kontext: V tomto oznámení Komisia navrhuje, aby vzájomne dohodnuté zmluvné dojednania a mechanizmus solidarity boli k dispozícii pre členské štáty eurozóny v ťažkostiach, v ktorých je potrebné zaviesť vnútroštátne štrukturálne reformy na podporu konkurencieschopnosti a rastu, avšak ak by sa tieto reformy nevykonali, malo by to negatívne účinky presahujúce aj do iných členských štátov eurozóny. Bol by to špecifický systém finančnej podpory, ktorá by bola spočiatku financovaná z viacročného finančného rámca (VFR) a prípadne prostredníctvom nového fondu resp. finančného nástroja založeného na hrubom národnom dôchodku (HND), čím by sa rozšírila fiškálna kapacita.
1.2

EHSV sa domnieva, že Komisia a Parlament by mohli preskúmať, aká je možnosť, aby budúca rezerva na krízy nečerpala zdroje z rozpočtu spoločnej poľnohospodárskej politiky. Pokiaľ by táto rezerva bola zaradená do okruhu 2 VFR, mala by byť zabezpečená dodatočným financovaním. V dôsledku toho by percentuálny podiel miery úpravy priamych platieb mohol byť nižší, než navrhuje Komisia, čo by bolo prínosom pre poľnohospodárov.
4.4

Vzhľadom na vysokú vzájomnú závislosť členských štátov pri zabezpečovaní bezpečnosti sietí a informácií v EÚ a na veľmi vysoké potenciálne náklady všetkých postihnutých strán v prípade zlyhania bezpečnosti sietí a informácií by EHSV privítal, keby boli v právnom predpise zahrnuté výslovné a primerané sankcie za nedodržiavanie, harmonizované s cieľom zohľadniť celoeurópsky rozmer zodpovednosti a rozsah škôd, ktoré by mohli vzniknúť, a to nielen na domácom trhu, ale aj v celej EÚ. Článok 17 právneho predpisu, ktorý sa zaoberá sankciami, je všeobecný, umožňuje členským štátom priveľkú voľnosť pri určovaní sankcií a neposkytuje dostatočné usmernenia na zohľadnenie cezhraničných a celoeurópskych účinkov.
1.5

Základnou podpornou infraštruktúrou pre digitálnu agendu je širokopásmové pripojenie. Výbor bol preto mimoriadne sklamaný rozhodnutím Rady z februára (3) znížiť vo viacročnom finančnom rámci (VFR) rozpočet na roky 2014 – 2020 na digitálnu infraštruktúru a služby v rámci nástroja Spájame Európu z 9,2 miliárd na len 1 miliardu EUR. Toto zníženie by spôsobilo, že vo VFR by sa zrušila podpora pre zavádzanie širokopásmového pripojenia, čo by najviac zasiahlo chudobnejšie a znevýhodnenejšie regióny EÚ, pričom by sa zväčšila prehlbujúca sa digitálna priepasť.
3.8

V súvislosti s fórom Komisie a členských štátov, ktoré bolo nedávno vytvorené na základe nariadenia, výbor konštatuje, že organizácie občianskej spoločnosti by mali byť zapojené ako poradcovia do odvetvových podriadených orgánov, ktoré by fórum mohlo vytvoriť. Domnieva sa, že napriek ich poradnej funkcii by sa stanoviská a návrhy týchto organizácií mali náležite preskúmať a v čo najväčšej miere zohľadniť so zreteľom na ich aktívnu úlohu vo vzťahu k spotrebiteľom a hospodárskemu a sociálnemu prostrediu, ktoré zastupujú.
4.4.4

Takisto výraz „normálne“ by sa mal možno nahradiť slovom „bežné“ (netýka sa slovenskej verzie – pozn. prekl.). Prípadne by sa mal tento nejednoznačný výraz dať do súvislosti so spotrebiteľom, ktorému je daný výrobok určený. Na tento účel odporúčame nahradiť tento pojem výrazom „nebezpečný výrobok“, ktorým by sa táto koncepcia zjednotila s výrazom uvedeným v smernici o občianskoprávnej zodpovednosti za chybné výrobky (8). V tejto súvislosti by bolo vhodné zjednotiť právne rámce členských štátov, aj keď v tejto oblasti by sa pojem výrobku chápal v širšom kontexte.
4.6

EHSV konštatuje, že na zozname incidentov, ktoré treba povinne hlásiť (príloha 1 nariadenia) nie sú uvedené incidenty týkajúce sa operácií pred nástupom cestujúcich do lietadla. Z toho vyplýva, že na nedostatky, ku ktorým dôjde pri bezpečnostnej kontrole pred nástupom do lietadla, je nutné upozorňovať aspoň v rámci dobrovoľných hlásení. Nedostatky tohto druhu však môžu mať katastrofálne dôsledky, takže EHSV sa domnieva, že by mali patriť medzi udalosti, ktoré treba povinne hlásiť.
3.6

EHSV sa domnieva, že v rámci realizácie akčného plánu musia Komisia a členské štáty pokračovať v zjednodušovaní a harmonizácii platného právneho rámca na úrovni EÚ, ako aj na vnútroštátnej úrovni. Jednoduchší a harmonizovanejší právny rámec pre daňovú oblasť, ktorý by bol schopný zabezpečiť rovnomerné zdanenie a ktorý by bol doplnený modernými nástrojmi informačnej technológie v oblasti overovania, kontroly a výmeny informácií a dobre vyškolenými pracovníkmi, by v podstatnej miere znížil možnosť realizovať daňové podvody a daňové úniky. Takisto by to umožnilo zmenšiť administratívne a daňové zaťaženie pre spoločnosti a občanov a malo by to priamy pozitívny vplyv na verejné finančné príjmy.
8.7

V oznámení sa navrhuje investovať do odbornej prípravy, za ktorú by mali niesť zodpovednosť vlády, jednotlivci a vzdelávací systém, pričom sa podnikom pripomína, že by mali zohrávať dôležitú úlohu pri koncipovaní nových učebných plánov a programov odbornej prípravy, ako aj stáží. EHSV sa domnieva, že podniky by nemali byť zapojené iba do stanovovania vzdelávacích potrieb, ale mali by sa aj proaktívne angažovať prostredníctvom cielených investícií do získavania požadovaných zručností (10).
1.5

Vo všeobecnosti by sa mal celý tento proces harmonizácie ukončiť v priebehu najbližších rokov zjednotením právnych predpisov o ochranných známkach, schválením kódexu ochranných známok EÚ, ktorý by mal okrem iného stanoviť vytvorenie pružného, jednotného a nákladovo efektívneho postupu. Ten by mal zainteresovaným stranám umožniť, aby si dobrovoľne zaregistrovali obchodnú ochrannú známku, čím by sa odstránili súčasné rozdiely v právnych predpisoch.
3.7.2

Peniaze vyčlenené vo VFR na podporu širokopásmových služieb mala Komisia využiť na stimulovanie trhu v oblasti širokopásmových služieb, ale predstavujú len malú časť prostriedkov potrebných na splnenie cieľov v tejto oblasti stanovených v digitálnej agende. Konzultanti, ktorých si najala Komisia, aby preskúmali finančný deficit, sa domnievajú, že bude potrebných ďalších 6,2 miliardy EUR z verejných prostriedkov na splnenie cieľov vytýčených do roku 2020 („Study on the socio-economic impact of bandwidth”, ktorú uskutočnila spoločnosť Analysys Mason pre Európsku komisiu, 2012).
1.6

EHSV víta zaradenie úradu pre spoluprácu s občianskou spoločnosťou do premiérovej expertnej skupiny koordinačného orgánu pre pristúpenie k EÚ. Výbor tiež víta zapojenie organizácií občianskej spoločnosti vrátane zástupcov sociálnych partnerov do činnosti premiérovej rady pre integráciu do EÚ. To je osvedčený postup, na ktorom treba stavať a zvážiť zapojenie organizácií občianskej spoločnosti vrátane zástupcov sociálnych partnerov do budúceho tímu, ktorý bude rokovať o pristúpení Srbska. V záujme nájdenia kľúčových spoločných názorov a vypracovania odporúčaní by sa však mali zabezpečiť časté a rozsiahle konzultácie s organizáciami občianskej spoločnosti. Je dôležité, aby boli odborníci z organizácií občianskej spoločnosti prizvaní do podskupín pôsobiacich v rámci spomínanej expertnej skupiny koordinačného orgánu.
3.1.3

EHSV víta zavedenie dlhopisov na projekty v rámci stratégie Európa 2020. Táto iniciatíva je v súčasnosti v pilotnej fáze v množstve infraštruktúrnych projektov financovaných formou partnerstva súkromného a verejného sektora, ktoré sú zamerané na investície do infraštruktúry v oblasti energetiky, dopravy a IKT (1). Komisia sa zmieňuje o potenciálnej úlohe štátnych fondov pri financovaní dlhodobejších investícií. Tak, ako v prípade dlhopisov na projekty, ktoré vypracovala Komisia spolu s EIB, by možno stálo za to vypracovať podobnú spoločnú iniciatívu so štátnymi fondmi, vďaka čomu by sa zvýšil objem dostupných prostriedkov pre dlhodobejšie financovanie investícií.
4.6

EHSV víta všetky zlepšenia týkajúce sa presadzovania práva osôb so zdravotným postihnutím a cestujúcich so zníženou pohyblivosťou, pretože to umožňuje dodržať ustanovenia Dohovoru OSN o právach osôb so zdravotným postihnutím. V tejto súvislosti EHSV navrhuje nasledujúce zmeny a doplnenia: 4.6.1 Všeobecný pojem „osoba so zníženou pohyblivosťou“ používaný v znení návrhu by sa mal nahradiť pojmom „zdravotne postihnuté osoby a osoby so zníženou pohyblivosťou“, ako sa používa v nariadení (ES) č. 1107/2006 o právach zdravotne postihnutých osôb a osôb so zníženou pohyblivosťou v leteckej doprave. 4.6.2 Pojem „pomôcky uľahčujúce pohyblivosť“ používaný v navrhovanom článku 6b treba nahradiť pojmom „pomôcky uľahčujúce pohyblivosť alebo asistenčné pomôcky“ 4.6.2.1 EHSV dôrazne odporúča profesionálnejšiu manipuláciu s pomôckami uľahčujúcimi pohyblivosť a asistenčnými pomôckami pri ceste lietadlom. Na tento účel by všetci zamestnanci manipulujúci s takýmito pomôckami mali byť lepšie informovaní a vyškolení. Právne predpisy EÚ týkajúce sa práv cestujúcich so zdravotným postihnutím by sa mali zodpovedajúcim spôsobom zmeniť a doplniť. Vyššia profesionalita by bola na prospech spoločnostiam poskytujúcim pozemné odbavenie, leteckým spoločnostiam, letiskám, a takisto cestujúcim. 4.6.3 V novom článku 6 návrhu treba objasniť, že v prípade dlhého meškania z akejkoľvek príčiny sa zdravotne postihnutým osobám a osobám so zníženou pohyblivosťou poskytne rovnaká pomoc, ako je stanovené v prílohách I a II nariadenia (ES) č. 1107/2006. 4.6.4 Musí sa presne objasniť, že poskytnuté ubytovanie, doprava do miesta ubytovania, informácie o opatreniach a prostriedkoch (vrátane internetových stránok a iných elektronických prostriedkoch) používaných pri šírení informácií, a takisto postupy vybavovania sťažností a vyhlásenia o záujme, ak sa vyžadujú, budú dostupné zdravotne postihnutým osobám, a takisto, že sa budú plniť požiadavky na vodiacich a asistenčných psov. V tejto súvislosti sa ustanovenia v navrhovanom článku 14 týkajúce sa povinnosti informovať cestujúcich musia rozšíriť na všetky kategórie zdravotne postihnutých osôb a nesmú sa týkať iba nevidiacich a zrakovo postihnutých osôb (uvedených v článku 14 ods. 3). 4.6.5 Nariadenie stanovuje, že nemožno odoprieť nástup na palubu z dôvodu zdravotného postihnutia alebo zníženej pohyblivosti cestujúceho, ale v článku 4 sa uvádza výnimka z tejto zásady z dôvodu bezpečnosti a rozmerov lietadla alebo v prípade, ak dvere lietadla znemožňujú nástup alebo prepravu zdravotne postihnutého cestujúceho alebo cestujúceho so zníženou pohyblivosťou. V tejto oblasti by bolo potrebné uplatňovať aspoň transparentnú politiku týkajúcu sa možností vstupu na palubu lietadiel poskytovaním jasných a transparentných informácií pri kúpe letenky.
1.4

EHSV považuje za prioritu, aby sa financie naplánované pre činnosť SST na týchto 7 rokov zriaďovania služby využili na vytvorenie jadra nezávislej európskej kapacity, na ktorú by sa mohla presunúť časť kapacity, ktorá v súčasnosti existuje v obranných systémoch členských štátov. To by sa malo dosiahnuť prostredníctvom využitia optických teleskopov, ktoré sa už v Európe využívajú (Kanárske ostrovy) a vybudovania prinajmenšom jedného európskeho radaru podobnej triedy, aké majú v súčasnosti k dispozícii obranné systémy. Takto by malo zmysel udržateľne investovať tam, kde sa nové kapacity a kompetencie presúvajú do civilnej oblasti s cieľom zlepšiť kvalitu života európskych občanov.
3.4.1

EHSV víta skutočnosť, že plány informujúce zainteresované strany o možných iniciatívach Komisie im boli sprístupnené v rámci plánovanej prípravnej a konzultačnej činnosti. Konzultácie so zainteresovanými stranami by sa mali do veľkej miery presadzovať, aby mohli včas reagovať. Nemali by však byť založené na kvantite, ale na kvalite, a mali by sa opierať o empirické dôkazy získané z pohovorov so skutočnými podnikateľmi, vrátane zamestnancov, a podnikovými organizáciami, návštev alebo pozorovaní mikropodnikov a malých podnikov. EHSV pripomína Komisii, že plány by vždy mali obsahovať prvé hrubé posúdenie odhadovaných nákladov, aby zainteresovaným stranám umožnili zabezpečiť kvalitnú kontrolu prípadných vplyvov. Náš výbor Komisii pripomína, že komplexné konzultácie so zainteresovanými stranami sú nevyhnutné na získanie vysoko kvalitných údajov, ako aj na vypracovanie návrhov na inteligentnú reguláciu.
4.4.2

EHSV víta spresnenia, ktoré boli zapracované do návrhu s cieľom zabezpečiť proporčnosť so zreteľom na malé a stredné podniky. S cieľom zabezpečiť, že „malé subjekty“ budú schopné plniť povinnosti uvedené v návrhu smernice, EHSV navrhuje, aby sa na činnosti oficiálne zúčastňovali sprostredkujúce orgány, akými sú profesijné komory, združenia alebo federácie zastupujúce „malé subjekty“ na vnútroštátnej úrovni, ktoré by mali právomoci v oblasti riadenia, podpory a sprostredkovania. Je veľmi dôležité podporovať „malé subjekty,“ aby sa nestali terčom osôb, ktoré perú špinavé peniaze.
4.5.1

EHSV súhlasí s tým, že pravidlá týkajúce sa podnikov by mali byť jednoduché a jasné pre všetkých, ktorí sa aktívne zapájajú do ich zakladania a rozvoja. EHSV sa stotožňuje s úsilím Komisie a členských štátov, ktoré sa snažia o minimalizáciu všetkých byrokratických postupov, ktoré súvisia so zakladaním a modernizáciou podnikov. Založenie podniku, či už v oblasti priemyslu, služieb alebo technológií, musí byť jednoduchým a rýchlym procesom, ktorý musí spočívať na pevných základoch, aby sa predišlo priveľkým očakávaniam alebo nedorozumeniam, a to zo strany zakladateľa podniku alebo regulačných orgánov.
4.2.3

EHSV má naopak značné výhrady k všetkým iniciatívam Únie, ktoré by smerovali k uznaniu koncepcie „záujmy skupiny“, ktoré by v konečnom dôsledku nemohlo v rámci skupiny obchodných spoločností nepoškodiť zásadu nezávislosti právnických osôb, najmä ak sú neeurópske. Aj napriek opatrnému a umiernenému prístupu Komisie sa EHSV okrem iného obáva logiky, ktorá sa snaží uprednostniť záujmy skupiny pred záujmom dcérskej spoločnosti, ktorá by to mohla považovať za obetovanie svojich záujmov. V každom prípade, ak by Komisia napriek tomu chcela zachovať tento prístup, musela by najskôr pracovať na spoločnej právnej definícii pojmu „skupina obchodných spoločností“ na európskej úrovni, čo je obzvlášť citlivá a náročná úloha, pretože koncepcie členských štátov v tejto oblasti sa tak líšia.
1.5

Výbor, hoci oceňuje oznámenie, poukazuje na to, že aj keby sa podarilo všetko zrealizovať, je nepravdepodobné, že by sa tým dosiahli výrazné účinky, najmä pokiaľ ide o spôsob prijímania rozhodnutí, pretože chýba konkrétny návrh na vytvorenie politickej Únie, ktorá by bola pre euro domovom. To isté platí pre dlh, zvládanie asymetrických šokov, rast, konkurencieschopnosť, zamestnanosť (pre ktorú by sa mala zaviesť systematická štúdia vplyvu). To všetko sú obmedzenia súčasného stavu.
3.1

EHSV sa domnieva, že právo na informácie by sa malo využívať hlavne tam, kde ide o používanie osobných údajov. Štátni príslušníci tretích krajín musia poznať svoje práva. V určitých situáciách môže jazyková bariéra zohrávať úlohu pri obmedzovaní účinného využívania týchto práv. Súčasné a budúce databázy súdnictva a orgánov vnútra by mali vždy zabezpečovať nediskrimináciu, ktorá by mala byť úzko spätá so zabezpečením toho, že sa budú zachovávať zásady ochrany údajov štátnych príslušníkov tretích krajín (právo na informácie, účinné nápravné opatrenia a individuálny súhlas so spracovaním údajov), s osobitnou pozornosťou venovanou ohrozeným kategóriám štátnych príslušníkov tretích krajín ako dátových subjektov.
4.4

Práve príklad starostlivosti o deti ukazuje, že pomocou cielených investícií je možné spojiť sociálny a spoločenský pokrok so zvyšovaním konkurencieschopnosti. Zvýšené investície do starostlivosti o deti a sociálnych služieb v najširšom zmysle (starostlivosť o starých ľudí, vzdelávanie, opatrovateľstvo, služby pre ľudí so zdravotným postihnutím, podporované bývanie, domácnosti s opatrovateľskou službou atď.) zlepšujú na jednej strane „kvalitu lokality“ a súčasne významne prispievajú k vyššej účasti na trhu práce v prípade žien a ľudí, ktorí sú najväčšmi vylúčení z trhu práce, ako sú napr. osoby so zdravotným postihnutím, a zo strednodobého a dlhodobého hľadiska prispievajú k odbremeneniu verejných financií. Ako uznala aj Komisia, je dôležité zabezpečiť, že tieto investície budú cielene zamerané na osobitné potreby jednotlivca a nie skupiny, aby sa dosiahla individuálna podpora a čo najlepšie výsledky (6). EHSV okrem toho zastáva názor, že je potrebná prevencia všetkých možných druhov sociálnych problémov bez ohľadu na vek príslušných osôb. Prevencia by preto mala byť komplexným prístupom sociálnej politiky, ktorý by sa vzťahoval na všetky spoločenské skupiny, počnúc deťmi.
2.4

Nedostatočná harmonizácia koncepcií dostupnosti webových stránok vytvára prekážky na vnútornom trhu. Keďže menej ako 10 % stránok je dostupných, európsky trh webovej dostupnosti by mohol značne rásť a harmonizované prístupy by to mohli uľahčiť, pretože by odstránili pretrvávajúcu rozdrobenosť a nedostatok dôvery v trh s dostupnosťou webových stránok. Dostupnosť webových stránok je teda oblasťou, v ktorej by vnútorný trh mohol slúžiť občanom v oveľa väčšej miere ako v súčasnosti. Právne predpisy týkajúce sa tejto oblasti by zároveň mohli uľahčovať vytvorenie skutočne európskeho trhu s dostupnosťou webových stránok, a tak otvoriť trhy v členských štátoch, v ktorých právna neistota bráni tvorcom webových stránok z iných členských štátov poskytovať služby.
3.8

Vzhľadom na výšku investičných nákladov a neistotu trhov sa EHSV domnieva, že bude existovať všeobecná a dlhodobá potreba verejného financovania špecializovanej infraštruktúry pre alternatívne palivá určenej na dopĺňanie paliva a nabíjanie. EHSV sa preto domnieva, že by sa malo prehodnotiť posúdenie tohto bodu, ktoré je uvedené v oznámení. Tieto potreby financovania boli zohľadnené v už vydaných usmerneniach o finančných stimuloch pre ekologické a energeticky účinné vozidlá [Guidelines on financial incentives for clean and energy efficient vehicles, SWD(2013) 27] a mali by sa zohľadňovať aj pri určovaní priorít, napríklad pri financovaní transeurópskej dopravnej siete (TEN-T).
3.5.5

EÚ by mala posilniť sociálny rozmer, najmä pokiaľ ide o sociálny dialóg, tak ako to stanovuje plán pre dokončenie európskej hospodárskej a menovej únie. Mala by pomôcť členským štátom zaviesť systémy záruk pre mladých ľudí, zlepšiť diverzifikáciu a inováciu v priemysle, posilniť efektivitu služieb trhu práce, zvýšiť tvorbu pracovných miest a posilniť sociálne investície [ILO, Guy Ryder, Jobs, social inclusion and growth should top EU agenda, (MOP, Pracovné miesta, sociálne začlenenie a rast by mali patriť medzi priority agendy EÚ), 14. februára 2013].
2.3

V záujme kontinuity sa Komisia vo svojom návrhu z 18. apríla 2013 usiluje zaviesť prechodné pravidlá pre niektoré aspekty tejto politiky. Znamenalo by to, že existujúce pravidlá režimu jednotnej platby, režimu jednotnej platby na plochu (SAPS) a osobitnej podpory podľa článku 68 by platili ďalej aj v roku 2014. Nové pravidlá, napr. pravidlá týkajúce sa „ekologizácie“, by sa teda až do začiatku roka 2015 neuplatňovali, vďaka čomu by mali platobné agentúry viac času na to, aby sa na tieto zmeny pripravili.
1.9

Strategické úvahy súvisiace s bezpečnosťou a obranou sú hlavným hnacím motorom vesmírnej politiky vo všetkých krajinách. Nová politika a opatrenia EÚ v oblasti kozmického priestoru sú založené na článku 173 a najmä na článku 189 ZFEÚ. Tieto musia byť začlenené do užšej dohody medzi členskými štátmi o otázke bezpečnosti a obrany, a tým aj do širšieho rámca zahraničnej politiky EÚ. Na druhej strane môžu byť skúsenosti v oblasti vesmírnej politiky v niektorých presne definovaných oblastiach príkladom pre európsku obranu. To by sa malo v nadchádzajúcej diskusii o európskej obrane zohľadniť.
6.3

Vypracovanie akčného plánu po zasadnutiach Atlantického fóra riadila vedúca skupina a riadiaca skupina pozostávajúce so zástupcov piatich členských štátov z Atlantickej oblasti a európskych inštitúcií. Zapojenie atlantických regiónov sa uskutočnilo prostredníctvom riadiacej skupiny a na základe pozorovateľského štatútu, zatiaľ čo atlantické hospodárske a sociálne subjekty boli zastúpené prostredníctvom EHSV. Atlantické socioekonomické subjekty sa zapojili vo veľkom počte a s nadšením, a to do piatich konferencií, ako aj do konzultácií.
4.9

Výbor súhlasí s uľahčením prístupu študentov na trh práce v súlade s podmienkami stanovenými v smernici, ktoré im umožňujú pracovať najmenej 20 hodín týždenne. Každý členský štát určí v rámci sociálneho dialógu so sociálnymi partnermi maximálny počet hodín za týždeň alebo dní alebo mesiacov za rok, počas ktorých možno vykonávať túto činnosť, pričom to nesmie byť menej ako 20 hodín za týždeň alebo tomu zodpovedajúci počet dní alebo mesiacov za rok. Vzhľadom na to, že ich prioritným cieľom zostáva ukončenie štúdia, obdobie, počas ktorého sa im povoľuje vykonávať prácu, musí byť obmedzené tak, aby im umožnilo venovať sa štúdiu. O pokroku v štúdiu by sa malo pravidelne predkladať potvrdenie.
3.

Komisia je splnomocnená v súlade s článkom 142 prijať delegovaný akt s cieľom stanoviť Európsky kódex správania, aby podporila členské štáty a uľahčila im vytváranie partnerstva podľa odsekov 1 a 2. V kódexe správania sa stanoví rámec, v ktorom členské štáty v súlade so svojím inštitucionálnym a právnym rámcom, ako aj národnými a regionálnymi právomocami presadzujú vykonávanie partnerstva. V kódexe správania, ktorý plne rešpektuje zásady subsidiarity a proporcionality, sa stanovia tieto prvky: a) hlavné zásady pre transparentné postupy, ktoré sa majú dodržať pri identifikácii relevantných partnerov, vrátane, ak je to vhodné, ich zastrešujúcich organizácií, aby sa členským štátom uľahčilo určovanie najreprezentatívnejších príslušných partnerov v súlade s ich inštitucionálnym a právnym rámcom; b) hlavné zásady a najlepšie postupy, pokiaľ ide o zapojenie rôznych kategórií príslušných partnerov, ako sa stanovujú v odseku 1, do prípravy dohody o partnerstve a programov a informácie, ktoré sa majú poskytovať o ich účasti, ako aj v jednotlivých fázach vykonávania; c) najlepšie postupy, pokiaľ ide o formuláciu pravidiel členstva a vnútorných postupov monitorovacích výborov, o ktorých majú rozhodnúť podľa potreby buď členské štáty, alebo monitorovacie výbory programov v súlade s príslušnými ustanoveniami tohto nariadenia a pravidlami pre jednotlivé fondy; d) hlavné ciele a najlepšie postupy v prípadoch, keď riadiaci orgán zapája príslušných partnerov do prípravy výziev na predkladanie návrhov, a najmä najlepšie postupy na zabránenie prípadným konfliktom záujmov v prípadoch, keď príslušní partneri môžu byť potenciálni príjemcovia, a na zapojenie príslušných partnerov do prípravy správ o pokroku a vo vzťahu k monitorovaniu a hodnoteniu programov v súlade s príslušnými ustanoveniami tohto nariadenia a pravidiel pre jednotlivé fondy; e) orientačné oblasti, témy a najlepšie postupy na to, aby príslušné orgány členských štátov mohli využívať európske štrukturálne a investičné fondy vrátane technickej pomoci pri posilňovaní inštitucionálnej kapacity príslušných partnerov v súlade s príslušnými ustanoveniami tohto nariadenia a pravidiel pre jednotlivé fondy; f) úlohu Komisie pri šírení osvedčených postupov; g) hlavné zásady a najlepšie postupy, ktoré členským štátom uľahčia posúdenie vykonávania partnerstva a jeho pridanej hodnoty. Ustanovenia kódexu správania nesmú byť v žiadnom rozpore s príslušnými ustanoveniami tohto nariadenia alebo pravidlami pre jednotlivé fondy.
1.5

Na to, aby sa ďalej odbúravali prekážky brániace mobilite, by mali byť prijaté ďalšie opatrenia s cieľom poskytnúť mobilným pracovníkom zrozumiteľné informácie týkajúce sa pracovného alebo sociálneho práva v príslušných národných jazykoch. Okrem toho by sa malo pre pracovníkov zaviesť samostatné právo na poradenské služby. Príslušné poradenské štruktúry by mali byť úzko prepojené so sociálnymi partnermi a s portálom EURES a mali by zaručiť, aby boli mobilní pracovníci už vo svojich krajinách pôvodu informovaní o sociálnych a právnych záležitostiach v cieľových krajinách.
3.3

Do rozhodovacích procesov spoločností (napr. pokiaľ ide o počet členov predstavenstva, ich odbornosť, vek, pohlavie) by nemala EK v žiadnom prípade zasahovať. Z predloženej analýzy EK nevyplýva priama súvislosť medzi vekom, pohlavím a inými aspektmi a výkonnosťou spoločnosti, avšak aj v prípade, že by tomu tak bolo, táto skutočnosť by nepredstavovala oprávnenie do zloženia vedúcich či dozorných orgánov spoločnosti autoritatívne zasahovať.